《季春八日喜雨答李都官》
宋代·宋祁

夜魄离星舍，春膏浃大田。
乍迷榆塞树，徐暗柳营天。
沼滴银波荡，阶呜玉绠联。
馀萌催沃土，残魃趣沈渊。
迥湿来莺外，斜寒去雁边。
莓莓滋野秀，纂纂濯花妍。
戴响饶农笠，眠声羡钓船。
罅云时露日，迷岫旋埋烟。
酌酒聊相劳，斯仓伫有年。
劳君歌闵雨，予志谢先贤。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。